Ինձ թվում է, որ ընտանիքն առանց մի այլանդակի չի լինում: Թոմը ծանր փորձություն էր եղել Ջորջի համար՝ քսան տարվա ընթացքում: Թոմն իր կյանքն սկսել էր բավական պարկեշտ ձևով, նա դարձել էր առևտրական, ամուսնացել էր և ուներ երկու երեխա: Ռեմզիների ընտանիքի անդամները լիովին հարգարժան մարդիկ էին, և բոլոր հիմքերը կային ենթադրելու, որ Թոմ Ռեմզին փայլուն կարիերա կունենա: Սակայն մի օր նա անսպասելիորեն հայտարարեց, որ ստեղծված չի աշխատելու և ընտանիք ունենալու համար: Թոմն ուզում էր վայելել կյանքը: Նա ոչ մի հորդորի չէր ենթարկվում: Թոմը թողեց կնոջն ու աշխատանքը: Նա մի քիչ փող ուներ և երկու երջանիկ տարի անցկացրեց Եվրոպայի տարբեր մայրաքաղաքներում: Բամբասանքները Թոմի արարքների մասին ժամանակ առ ժամանակ հասնում էին իր բարեկամներին, և նրանք խորապես ցնցվում էին: Նա իսկապես հաճելի ժամանակ էր անցկացնում: Բարեկամներն օրորում էին գլուխները և հարցնում, թե ինչ կպատահի, երբ Թոմի փողը ծախսվի: Շուտով նրանք իմացան, որ նա պարտք էր անում: Թոմը հմայիչ էր և միջոցների մեջ խտրություն չդնող: Ես չէի հանդիպել որևէ մեկին, որին այդքան դժվարությամբ հնարավոր լիներ մերժել պարտքով փող տրամադրելը: Թոմը կայուն եկամուտ ուներ իր ընկերներից և հեշտ էլ ընկերանում էր: Բայց նա միշտ ասում էր, որ անհրաժեշտությունների վրա ծախսվող փողը ձանձրացնող է, իսկ զվաըճացնողը այն փողն է, որը ծախսվում է շքեղությունների վրա: Փողի պատճառով նա կախված էր իր եղբայր Ջորջից: Թոմը չէր գործադրում իր հմայքը Ջորջից որևէ բան ստանալու նպատակով: Զորջը լուրջ մարդ էր և անտարբեր էր Թոմի գայթակղություններին: Ջորջը հարգարժան մարդ էր: Մեկ, թե երկու անգամ նա հավատաց Թոմի խոստումներին ուղղվելու մասին և մեծ գումարներ տվեց, որպեսզի նա ամեն ինչ նորից սկսի: Այս փողերով վերջինս գնեց ավտոմեքենա և մի քանի շքեղ զարդեր: Երբ հանգամանքներն ստիպեցին Ջորջին գիտակցել, որ իր եղբայրը երբեք չի խաղաղվի, նա լվաց իր ձեռքերը: Թոմն առանց վարանելու սկսեց շանտաժի ենթարկել Զորջին: Այնքան էլ հաճելի չէր հարգարժան իրավաբանին տեսնել եղբորը վաճառասեղանի ետևում կոկտեյլներ թափահարելիս` իր սիրելի ռեստորանում, կամ էլ տեսնել նրան տաքսու ղեկին սպասելիս` իր ակումբի առաջ: Թոմն ասել էր, որ բարում աշխատելը, կամ տաքսի վարելը լիովին արժանավոր զբաղմունք է, բայց եթե Ջորջը կարողանար տալ նրան մի քանի հարյուր ֆունտ, ապա նա դեմ չէր լինի թողնել այդ աշխատանքը ընտանիքի պատվի համար: Ջորջը վճարեց: